b"\n_START_ARTICLE_\nSavarai\n_START_PARAGRAPH_\nSavarai (it. savari; i\xc5\xa1 pers. sav\xc4\x81r\xc4\x81n 'kavaleristai') \xe2\x80\x93 Italijos kolonijin\xc4\x97s kariuomen\xc4\x97s Libijos kavaleristai. \xc5\xa0ie kavalerijos daliniai veik\xc4\x97 Tripolitanijoje ir Kirenaikoje.\n_START_SECTION_\nOrganizacija\n_START_PARAGRAPH_\nKavaleristai buvo verbuojami i\xc5\xa1 dabartin\xc4\x97s Libijos arab\xc5\xb3 ir berber\xc5\xb3. Savar\xc5\xb3 kavalerija imta kurti po 1911-1912 m. Italijos-Turkijos karo, kai Italija u\xc5\xbe\xc4\x97m\xc4\x97 Libij\xc4\x85. Pirmasis savar\xc5\xb3 dalinys suformuotas 1912 m. gruod\xc4\xaf._NEWLINE_Buvo suformuota 14 eskadron\xc5\xb3: 12 eskadron\xc5\xb3 buvo reguliarieji linijiniai, o 2 \xe2\x80\x93 \xc5\xa1tabiniai. 7 eskadron\xc5\xb3 kavaleristai verbuoti Tripolitanijoje, 5 \xe2\x80\x93 Kirenaikoje._NEWLINE_Beveik visi \xc5\xa1i\xc5\xb3 14 eskadron\xc5\xb3 karininkai buvo italai. Eiliniai kavaleristai ir dalis puskarininki\xc5\xb3 buvo savanoriai berberai ir arabai, pasi\xc5\xbeym\xc4\x97j\xc4\x99 senovin\xc4\x97mis raiteli\xc5\xb3 tradicijomis.\n_START_SECTION_\nUniformos\n_START_PARAGRAPH_\nKiekvienas eskadronas skyr\xc4\x97si skirting\xc5\xb3 spalv\xc5\xb3 spalvotomis juosmens juostomis ir farmulomis (berankov\xc4\x97 striuk\xc4\x97), kurios b\xc5\xabdavo d\xc4\x97vimos su baltomis ar chaki uniformomis. Juostos ir farmulos buvo geltonos, juodos, tamsiai avietin\xc4\x97s, m\xc4\x97lynos, \xc5\xbealios, raudonos ir oran\xc5\xbein\xc4\x97s, d\xc4\x97vimos skirtingomis kombinacijomis, priklausomai nuo dalinio. Visi savarai musulmonai d\xc4\x97v\xc4\x97jo tamsiai raudonus fesus tachia, tradicin\xc4\x97s libieti\xc5\xa1kos i\xc5\xa1vaizdos.\n_START_SECTION_\nIstorija\n_START_PARAGRAPH_\nSavarai buvo dalis Regio Corpo Truppe Coloniali della Libia ('Karali\xc5\xa1kasis Libijos kolonijin\xc4\x97s kariuomen\xc4\x97s korpusas'). \xc5\xa0\xc4\xaf korpus\xc4\x85 sudar\xc4\x97 dykum\xc5\xb3 ir kupranugari\xc5\xb3 kavalerijos, p\xc4\x97stinink\xc5\xb3 batalionai, artilerija ir neregularioji kavalerija spahiai. Truppe Coloniali pla\xc4\x8diai naudoti tolesniame Kirenaikos u\xc5\xbekariavime, kuris baigtas tik 1932 m. 1936 m. savarai ir kiti libi\xc5\xa1ki daliniai dalyvavo Italijos \xc4\xafsiver\xc5\xbeime \xc4\xaf Etiopij\xc4\x85, buvo apdovanoti Auksiniu garb\xc4\x97s medaliu u\xc5\xbe nuopelnus m\xc5\xab\xc5\xa1iuose.\n_START_SECTION_\nSavar\xc5\xb3 vadai\n_START_PARAGRAPH_\nAmedeo Guillet 1937 m. buvo VII\xc2\xb0 savar\xc5\xb3 eskadrono vadas. Jo nuopelnai gerinant santykius su Libijos gyventojais buvo pripa\xc5\xbeinti, tad jam buvo pavesta 1937 m. Benito Musolinio vizito \xc4\xaf Libij\xc4\x85 metu organizuoti rait\xc4\x85j\xc4\x85 i\xc5\xa1kilmi\xc5\xb3 dal\xc4\xaf.\n_START_SECTION_\nAntrasis pasaulinis karas\n_START_PARAGRAPH_\nItalijai \xc4\xafsijungiant \xc4\xaf Antr\xc4\x85j\xc4\xaf pasaulin\xc4\xaf kar\xc4\x85 Karali\xc5\xa1k\xc4\x85j\xc4\xaf Libijos kolonijin\xc4\x97s kariuomen\xc4\x97s korpuse tarnavo apie 20 t\xc5\xabkst. vietini\xc5\xb3 gyventoj\xc5\xb3. Marmarikos m\xc5\xab\xc5\xa1yje (1940 m. gruodis) korpusas patyr\xc4\x97 did\xc5\xbeiulius nuostolius._NEWLINE_Korpusas formaliai buvo i\xc5\xa1formuotas 1943 m. saus\xc4\xaf, po to, kai italai pasitrauk\xc4\x97 \xc4\xaf Tunis\xc4\x85. Prie\xc5\xa1 tai savarai ir kita kavalerija vykd\xc4\x97 tik patruliavimo ir \xc5\xbevalgybos u\xc5\xbeduotis vidin\xc4\x97s Libijos pasienio rajonuose."